b'\n_START_ARTICLE_\nVai\xc5\xbeganto tiltas\n_START_SECTION_\nVai\xc5\xbeganto bareljefai\n_START_PARAGRAPH_\nVai\xc5\xbeganto tilto tur\xc4\x97klus i\xc5\xa1 vidin\xc4\x97s pus\xc4\x97s puo\xc5\xa1\xc4\x97 du \xc5\xbeymaus skulptoriaus Juozo Zikaro sukurti bareljefai. Vienoje bareljefo pus\xc4\x97je buvo pavaizduotas Vai\xc5\xbeganto portretas, kitoje pus\xc4\x97je \xe2\x80\x93 ant \xc5\xbeirgo \xc5\xa1uoliuojantis Vytis. Sovietme\xc4\x8diu bareljefai buvo nupl\xc4\x97\xc5\xa1ti ir sunaikinti. 1988 m. rugpj\xc5\xab\xc4\x8dio 19-\xc4\x85j\xc4\x85 \xc5\xbdaliojoje \xc5\xa1alia tilto \xc4\xafvyko Sv\xc4\x97das\xc5\xb3 kra\xc5\xa1to \xc5\xbemoni\xc5\xb3 ir i\xc5\xa1 svetur atvykusi\xc5\xb3j\xc5\xb3 samb\xc5\xabris, kurio metu po ilgos pertraukos tiltui v\xc4\x97l buvo sugr\xc4\x85\xc5\xbeintas Vai\xc5\xbeganto vardas, o ant tilto buvo pa\xc5\xa1ventinti v\xc4\x97l sumontuoti naujai i\xc5\xa1lieti bareljefai su Vai\xc5\xbeganto atvaizdu. Jie buvo pagaminti pagal i\xc5\xa1likusius skulptoriaus J. Zikaro eskizus. Ta\xc4\x8diau 1992 m. v\xc4\x97l dingo, grei\xc4\x8diausiai buvo nugvelbti spalvotojo metalo rink\xc4\x97j\xc5\xb3. Vienas autenti\xc5\xa1kas bareljefas buvo i\xc5\xa1lik\xc4\x99s J. Zikaro muziejuje Kaune. Po 2012 m. tilto rekonstrukcijos garsieji bareljefai, kuriuos pagal muziejuje i\xc5\xa1likus\xc4\xaf autenti\xc5\xa1k\xc4\x85 pavyzd\xc4\xaf atk\xc5\xabr\xc4\x97 kaunietis skulptorius \xc5\xbdilvinas Pabrinkis, buvo gr\xc4\x85\xc5\xbeinti ant tilto.\n_START_SECTION_\nRekonstrukcija\n_START_PARAGRAPH_\nTiltas buvo rekonstruojamas 2011\xe2\x80\x932012 m., kuomet ties \xc5\xbdali\xc4\x85ja vyko ir kelio remontas: plentas buvo gerokai platinamas, \xc4\xafrengin\xc4\x97jami dvira\xc4\x8di\xc5\xb3 ir p\xc4\x97s\xc4\x8di\xc5\xb3j\xc5\xb3 takai, daromos vandens pralaidos, kelio sankasos, atliekami kiti darbai. _NEWLINE_Trij\xc5\xb3 ang\xc5\xb3 gel\xc5\xbebetoninis monolitinis konsolinis tiltas iki rekonstrukcijos buvo 54 m ilgio, o bendras plotis siek\xc4\x97 8 m. Rekonstrukcijos metu tiltas buvo i\xc5\xa1platintas iki 12,5 m. Rekonstruotos tilto tarpin\xc4\x97s atramos, naujai \xc4\xafrengtos krantin\xc4\x97s atramos. Po rekonstrukcijos tilto ilgis sudaro 70,10 m. Siekiant maksimaliai apsaugoti \xc5\xa0ventosios up\xc4\x99 nuo tar\xc5\xa1os, vandens nuvedimui nuo tilto sumontuoti naftos produkt\xc5\xb3 gaudytuvai.'